# Dolors Juanpere Viñeta

Dolors Juanpere i Viñeta (Reus, 11 de setembre de 1943) és una professional de la ràdio, escriptora, actriu i directora de teatre activa a Reus des del 1970. Ha estat reconeguda per la seva tasca com a directora i actriu en grups de teatre independents, especialment La Tartana. Teatre Estudi, Col·lectiu de Teatre La Vitxeta i Col·lectiu En Veu Alta.

## Trajectòria

Va treballar com a presentadora i periodista de ràdio a Ràdio Reus i a Ràdio Nacional d'Espanya a Tarragona. Es va iniciar en el teatre amb la creació de la companyia La Tartana. Teatre Estudi (1967-1977), amb Ramon Gomis, Lluís Pasqual, Rosa Cabré i Xavier Amorós, un grup lligat al Teatre Bravium de Reus que tenia per objectiu fer teatre català i traduccions d'autors silenciats durant el franquisme. Va ser cofundadora, directora i actriu del Col·lectiu de Teatre La Vitxeta (1983-2003), radicat al Teatre Bartina del Centre de Lectura de Reus, tot i que també va fer actuacions en diferents teatres de Catalunya. Amb La Vitxeta va posar en escena obres d'autors catalans i traduccions d'obres internacionals, tant clàssiques com contemporànies. En aquest grup de teatre i sota la seva direcció s'han iniciat actors populars com Andreu Buenafuente o David Bagés. Des del 1999 dirigeix el col·lectiu En Veu Alta, que fa presentacions i lectures dramatitzades de textos poètics o teatrals a la Biblioteca del Centre de Lectura. En ocasions ha actuat exclusivament com a actriu, com en "Dies feliços", de Samuel Beckett, amb traducció i direcció de Joaquim Mallafré (1977)

## Publicacions

Ha publicat diversos llibres, entre els quals hi ha adaptacions per a teatre com ara Temps estranys i El Reus de l'Amorós, o entrevistes, com la col·laboració al llibre 20 dones parlen del Segle XX. És autora de nombrosos articles de tema literari o cultural a la Revista del Centre de Lectura de Reus.

## Obres digirides

Ha dirigit una cinquantena d'espectacles i obres de teatre, en molts dels quals també ha fet l'adaptació dels textos i la representació de papers dramàtics. Destaquen, amb La Tartana, Les tribulacions del comerciant Macheart, obra de Pere Prats Sobrepere (1977), i amb La Vitxeta, No trenqueu avellanes amb les dents, de Xavier Amorós (1983); El barret de cascavells, de Luigi Pirandello (1984); L'amor em fa fàstic, adaptació de textos de Mercè Rodoreda (1985); L'hostal de l'amor, de Ferran Soldevila (1985); Antígona, de Salvador Espriu (1987); Pigmalió, de Bernard Shaw (1988); Dansa de mort, d'August Strindberg (1989), i Sorra calenta, de Josep Maria de Sagarra (1994).

## Referències

* ↑ Filella, Xavier; i diversos autors. Quinze anys en bona companyia. Reus: Col·lectiu La Vitxeta - Diputació de Tarragona, 1988. DL T-1553-98.
* ↑ «Dolors Juanpere Viñeta». Biblioteca Nacional de España (BNE). [Consulta: 23 octubre 2019].
* ↑ Vidal, Xavier «La Tartana o la difícil aventura del teatro independiente». Tele Exprés, 28-03-1972.
* ↑ Hormigón, Juan Antonio. Directoras en la historia del teatro español. Vol. II. Madrid: Asociación de Directores de Escena, 2004, p. 794. ISBN 84 95576 49X.
* ↑ Justícia, Antonia «Amateurs de professió.». La Vanguardia. Vivir en Tarragona, 13-10-2003, pàg. 3.
* ↑ «En Veu Alta, vint anys de lectures dramatitzades.». Revista del Centre de Lectura de Reus, 11-01-2014. [Consulta: 22 octubre 2019].
* 1 2 Sans, Sara «Dolors Juanpere. Directora del grupo teatral La Vitxeta». La Vanguardia. Vivir en Tarragona, 26-07-1997, pàg. 2.
* ↑ Juanpere, Dolors. El Reus de l'Amoròs: textos de l'autor. Versió teatral. Reus: Pragma, 2003. ISBN 84 93385 08.
* ↑ Diverses autores. 20 dones parlen del SXX. Converses a Reus. Ajuntament de Reus, 1999. DL 1999.
* ↑ «Dolors Juanpere. Articles publicats a Revista del Centre de Lectura. (novena època)». Centre de Lectura de Reus. [Consulta: 21 octubre 2019].
* ↑ «Història. 1973-1983». Bravium Teatre, actualitzat 2019. [Consulta: 22 octubre 2019].
* ↑ Arnavat, Albert. 100 anys del Teatre Bartrina. Reus: Pragma Edicions, 2005. ISBN 84 933752 6 8.

## Enllaços externs

* Revista Centre de Lectura. Articles /
* 100 anys del Teatre Bartrina. Companyia La Vitxeta, des de la pàg. 195